Записник од состанок на работната група за ко-креација на новиот Национален акциски план за Отворено владино партнерство
8 мај 2026, Клуб на пратеници, Скопје
Тема: Отворен Парламент
Во рамки на дискусијата за можните заложби поврзани со новиот ПОВ Акциски план на Собранието, фокусот беше ставен на унапредување на достапноста на податоците, граѓанското учество и механизмите за повратна информација кон јавноста и засегнатите страни.
Учесници во работната група:
Емануела Стојкоска, Сектор за поддршка на генералниот секретар на Собранието
Златко Атанасов, Парламентарен институт
Марјан Маџовски, Сектор за поддршка на Советот на собранискиот канал
Александра Мицоска Митевска, Сектор за поддршка на Советот на собранискиот канал
Едип Билал, Национален демократски Институт (НДИ)
Александра Јовевска Ѓорѓевиќ, Институт за демократија „Социетас Цивилис“ - Скопје
Проширување и унапредување на достапноста на јавните податоци со кои располага Собранието
Беше истакнато дека Собранието располага со значителен број информации и податоци кои веќе се објавени на неговата веб-страница, но не секогаш се лесно пребарливи, систематизирани или достапни во формат кој овозможува понатамошна анализа. Оттука, беше предложено да се разгледа можноста за проширување на бројот и обемот на отворени сетови на податоци на собарнсикот портал за отворени податоци, особено преку користење на информации кои веќе се достапни, но не се доволно лесни за пребарување и користење. Како пример беше посочена потребата од појасна достапност на податоци за тоа како секој пратеник гласал по конкретна точка на дневен ред, како и податоци поврзани со статистиките, извештаите и другите документи што ги продуцира Собранието. 
Во оваа насока беше дискутирана можноста за воспоставување на податочно складиште или репозиториум на податоци, кој би овозможил полесен пристап, пребарување и користење на парламентарните податоци, особено оние кои се објауваат редовно во Извештаите за работата на Собарнието, кои се подготвуваат од страна на собраниската служба.
Учество на граѓаните и информирање на јавноста
Посебен дел од дискусијата беше посветен на потребата од одржување и подобрување на нивото на информирањето на јавноста за работата на Собранието. Беше посочена потребата од поактивно и системско вклучување на социјаните медиуми во порцесот на известување за работата на Собаренито со цел поактивно да се допре особено до помладата генерација. 
Во оваа насока беше предложено да се размислува за три поврзани насоки:
1. Одржливост на постигнатото во однос на капацитетите на Собранискиот ТВ канал и содржината која ја нуди.  
2. Подобрување на комуникацијата преку социјалните медиуми, преку објавување подостапни, поразбирливи и полесно „сварливи“ информации за работата на Собранието. Беше истакната потребата од квалитетни обуки за креирање содржини за социјални медиуми, особено во делот на видеосодржини, поголем досег до публиката и подобра комуникација со различни групи граѓани. 
3. Дигитализација на видео-записите и архивата од минатото од 1990 година наваму, со цел да се обезбеди полесен пристап до историската парламентарна архива од пленарните сесии и да се зачува институционалната меморија на Собранието. 
Дополнително, беше дискутирана можноста преку парламентарниот караван да се организираат средби со засегнати страни на локално ниво во однос на тема која е од значаен интерес на граѓаните од тој регион, со цел да се детектираат горливи проблеми од општинско ниво и тие да се пренесат во собраниските процеси. Овој пристап би овозможил Собранието да биде поблиску до граѓаните и да добива подиректни информации за локалните потреби и предизвици.
Повратна информација по надзорни расправи, јавни расправи и консултации
Како значаен предизвик беше посочена потребата од воведување појасни механизми за повратна информација кон граѓаните, засегнатите страни и учесниците во собраниските расправи и консултации.
Во оваа насока беше дискутирано дека по надзорните расправи треба да се обезбедат записници и заклучоци кои ќе бидат јасно достапни и ќе ја информираат јавноста, засегнатите страни и учесниците во расправата за исходот од процесот. Дополнително, беше посочена потребата да се следи прогресот во исполнувањето на заклучоците.
[bookmark: _GoBack]Беше предложено заклучоците од надзорните и јавните расправи, пред нивното усвојување, да бидат предмет на консултација со граѓаните и засегнатите страни преку дигитален механизам. На тој начин, предлозите би можеле да се соберат, разгледаат и проследат до сите релевантни чинители пред финалното усвојување на заклучоците.
Исто така, беше нагласена потребата граѓаните кои активно придонесуваат во јавни расправи, дебати или други консултации организирани од пратениците да добијат повратна информација за тоа дали нивните предлози биле прифатени, а доколку не биле, да добијат образложение за причините.
Вклучување експерти и граѓански организации во работата на работните тела
Во дискусијата беше посочена и можноста за примена на двете деловнички одредби кои овозможуваат вклучување експерти во работата на работните тела, како и учество на граѓански организации во работата на собраниските комисии.
Беше истакнато дека овие механизми веќе постојат, но потребно е да се разгледа како тие можат почесто, поефективно и посистематски да се користат, со цел да се зголеми квалитетот на собраниските расправи и да се зајакне учеството на стручната и граѓанската јавност во законодавниот процес.
Консултации за закони предложени од пратеници
Дополнително, беше дискутирано за потребата од подобрување на консултативниот процес за законите кои се поднесуваат од страна на пратеници. Беше предложено да се разгледа улогата на Одделението за проценка на влијанието на регулативата и можноста, кога станува збор за закони предложени од пратеници, да постои процес на јавна консултација сличен на оној што се применува преку ЕНЕР за законите кои ги предлага Владата.
Во оваа насока беше посочено дека треба да се разгледа можноста за проширување или поврзување со ЕНЕР, или воспоставување посебен собраниски механизам за консултации. Целта би била граѓаните, експертите и засегнатите страни на едно место да можат да се информираат и да дадат мислење за законските предлози кои доаѓаат од пратениците.
Предложени насоки за нови заложби
Врз основа на дискусијата, како можни насоки за нови заложби поврзани со Собранието беа идентификувани следните:
1. Проширување на бројот и опсегот на отворени парламентарни податоци, преку систематизација и полесно пребарување на податоците кои веќе постојат на веб-страницата на Собранието. 
2. Воспоставување репозиториум на парламентарни податоци, вклучително и податоци за гласањето на пратениците, статистики, извештаи и други релевантни информации. 
3. Поактивна комуникација со јавноста особено преку тематски консултации во рамките на парламентарниот караван. 
4. Одржливост на постигнатото во однос на капацитетите на Собранискиот ТВ канал и содржината која ја нуди и унапредување на комуникацијата преку социјални медиуми. 
5. Дигитализација на видео-архивата од пленарните седници на Собранието од 1990 година, со цел зачувување и поголема достапност на институционалната меморија. 
6. Воведување механизми за повратна информација кон граѓаните и засегнатите страни, особено по јавни расправи, надзорни расправи, дебати и консултации. 
7. Консултација за заклучоците од надзорни и јавни расправи пред нивно усвојување, со цел вклучување на граѓаните и засегнатите страни во финализирањето на заклучоците. 
8. Поактивно користење на деловничките можности за вклучување експерти и граѓански организации во работата на работните тела. 
9. Воведување консултативен механизам за законите предложени од пратеници, по примерот на јавните консултации преку ЕНЕР, но прилагоден на улогата и надлежностите на Собранието.

Подготвила
Александра Јовевска Ѓорѓевиќ

